દેશમાં હજાર કરોડના કૌભાંડો કરનાર નેતાઓ એ વારંવાર વોટ આપે છે, મોકો મળે તો પગમાં પડી જૂતા ચાટવા પણ તૈયાર રહે છે. ભેળસેળ કરી, સેફટીના નિયમો નેવે મૂકી પ્રદુષણ ફેલાવતા એકમો વાળા-લાગવગીયા ઉધોગપતિઓની સફળતાની ગાથા એ પોતાના બાળકોને શીખવાડે છે-એવા બનવા ટોર્ચર કરે છે. બળાત્કારી બાબાઓ પાસે પોતાની બહેન-દીકરીઓને સામેથી દર્શન માટે લઈ જાય છે-એને ભક્તિ તરીકે ઓળખાવે છે. પીવાના પાણીના TDS કે શ્વાસમાં લેવાતી હવાના હેવી PPM એને સદી ગયેલા છે. રોજ ખાવાના ખોરાકમાં આ પેસ્ટીસાઈડ કઈ બલા છે એ વિચારવાનો સમય એને નથી-એ બધું તો શુદ્ધ ભારતીયનું કામ નઈ, પશ્ચિમી બગડી ગયેલી સંસ્કૃતિ નું કામ! તૂટી ગયેલા-ખાડા વાળા રોડ, એક્સિડન્ટ ફ્રેન્ડલી સ્પીડ બ્રેકર, સ્કિલ વગરના બેફામ મોબાઈલ પ્રેમી ડ્રાઈવર એને પોતાની ભવ્ય સંસ્કૃતિના અંગ લાગે છે. જાહેર સંપત્તિની (રોડ, બ્રિજ, મકાનો, કચેરીઓ) હલકી ગુણવત્તા માટે એને અભિમાન છે. બેંકોના કૌભાંડો એને ન્યુઝ પેપરની શોભા લાગે છે. પ્રદુષિત નદીઓ, પ્લાસ્ટિકથી ઉભરાતી ગટરો જોવાથી જેના પેટનું પાણી પણ નથી હાલતું એવી આપણા દેશની મહાન જનતા જનાર્દન ટોળા સ્વરૂપે ટાઈમ બૉમ્બ બની જાય છે. પછી કોઈ બીચારો નાની મોટી ચોરી કરનારો ગરીબ ચોર કે શંકાસ્પદ ભિક્ષુક કે મજૂર હાથમાં આવી જાય તો એની ટેલેન્ટ જાગી ઉઠે છે, જનતા જનાર્દન એને જાનથી મારી નાખે છે.(કોમી રમખાણોમાં પણ આજ પેટર્ન) ઝાઝા હાથ રળિયામણા!! (પણ જ્યારે હાથમાં છરો લઇ આખા શહેર વચ્ચે પ્રમાણિક પત્રકાર કે નિર્દોષ નગરિકનું કોઈ ગુંડો ખૂન કરતો હોય ત્યારે આ જનતા જનાર્દન ઊભી પૂંછડીએ ગાયબ થઈ જાય છે! કોણ વીટનેસ બને! અરે ઘર સામે કોઈ ટપોરી નિર્દોષને ધીબતો હોય તો જનતા જનાર્દન ઘરનો દરવાજો પણ બંધ કરી ઊંઘી જશે!! આપણે શું?) પાછું આપડા દેશમાં ટોળા પર ક્યાં કેસ થવાનો, ટેંશન ફ્રી!!! અને પકડાઓ તો પણ શું વાંધો? જજમેન્ટ સુધી જિંદગી ક્યાં રહેવાની? અપીલ માટે ઉપલી કોર્ટો છેજ ને!